CELEX: 32020D1188
Language: sk
Date: 2020-08-07 00:00:00
Title: Vykonávacie rozhodnutie Rady (EÚ) 2020/1188 zo 6. augusta 2020 o začatí automatizovanej výmeny daktyloskopických údajov v Spojenom kráľovstve

12.8.2020   
               
               
                  SK
               
               
                  Úradný vestník Európskej únie
               
               
                  L 265/1
               
            
         VYKONÁVACIE ROZHODNUTIE RADY (EÚ) 2020/1188
         zo 6. augusta 2020
         o začatí automatizovanej výmeny daktyloskopických údajov v Spojenom kráľovstve
         RADA EURÓPSKEJ ÚNIE,
         so zreteľom na Zmluvu o fungovaní Európskej únie,
         so zreteľom na rozhodnutie Rady 2008/615/SVV z 23. júna 2008 o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (1), a najmä na jeho článok 33,
         so zreteľom na stanovisko Európskeho parlamentu (2),
         keďže:
         
                     (1)
                  
                  
                     V súlade s článkom 25 ods. 2 rozhodnutia 2008/615/SVV sa osobné údaje podľa uvedeného rozhodnutia nesmú poskytnúť, pokiaľ sa všeobecné ustanovenia o ochrane údajov stanovené v kapitole 6 uvedeného rozhodnutia nevykonali vo vnútroštátnom práve území členských štátov, ktoré sa na takomto poskytovaní zúčastňujú.
                  
               
                     (2)
                  
                  
                     V článku 20 rozhodnutia Rady 2008/616/SVV (3) sa stanovuje, že skutočnosť, či v súvislosti s automatizovanou výmenou údajov podľa kapitoly 2 rozhodnutia 2008/615/SVV bola splnená podmienka uvedená v odôvodnení 1, sa má overiť na základe hodnotiacej správy vypracovanej na základe dotazníka, hodnotiacej návštevy a skúšobnej prevádzky.
                  
               
                     (3)
                  
                  
                     V súlade s bodom 1.1 kapitoly 4 prílohy k rozhodnutiu 2008/616/SVV sa dotazník, ktorý pripravila príslušná pracovná skupina Rady, týka každej automatizovanej výmeny údajov a členský štát ho má vyplniť hneď, ako bude presvedčený, že spĺňa predpoklady na výmenu údajov v príslušnej kategórii údajov.
                  
               
                     (4)
                  
                  
                     Spojené kráľovstvo vyplnilo dotazník o ochrane údajov a dotazník o výmene daktyloskopických údajov.
                  
               
                     (5)
                  
                  
                     Spojené kráľovstvo úspešne vykonalo skúšobnú prevádzku spolu s Nemeckom.
                  
               
                     (6)
                  
                  
                     V Spojenom kráľovstve sa uskutočnila hodnotiaca návšteva a správu o nej vypracoval nemecký hodnotiaci tím, ktorý ju zaslal príslušnej pracovnej skupine Rady.
                  
               
                     (7)
                  
                  
                     Celková hodnotiaca správa, v ktorej sa zhrnuli výsledky dotazníka, hodnotiacej návštevy a skúšobnej prevádzky týkajúce sa výmeny daktyloskopických údajov, sa predložila Rade.
                  
               
                     (8)
                  
                  
                     Rada 2. decembra 2019, konštatujúc súhlas všetkých členských štátov viazaných rozhodnutím 2008/615/SVV, dospela k záveru, že Spojené kráľovstvo v plnej miere vykonalo všeobecné ustanovenia o ochrane údajov stanovené v kapitole 6 rozhodnutia 2008/615/SVV. Rada ďalej žiadala, aby Spojené kráľovstvo do 15. júna 2020 prehodnotilo svoju politiku vylúčenia profilov podozrivých z automatizovanej výmeny daktyloskopických údajov, a to vzhľadom na prevádzkové skúsenosti s výmenou daktyloskopických údajov a mutatis mutandis na vysvetlenia v správe z hodnotiacej návštevy týkajúcej sa výmeny údajov o DNA.
                  
               
                     (9)
                  
                  
                     Spojené kráľovstvo listami z 15. a 19. júna 2020 oznámilo Európskej únii rozhodnutie svojej vlády zaradiť profily podozrivých do svojej automatizovanej výmeny biometrických údajov (DNA a prípadne odtlačky prstov) v rámci zdielateľného súboru údajov podľa prumského rozhodnutia a oznámilo, že začne potrebné kroky na vykonanie svojho rozhodnutia v celom Spojenom kráľovstve.
                  
               
                     (10)
                  
                  
                     V nadväznosti na informácie, ktoré poskytlo Spojené kráľovstvo v súlade s vykonávacím rozhodnutím Rady (EÚ) 2019/968 (4), Spojené kráľovstvo sprístupnilo údaje o DNA podozrivých v súlade s rozhodnutím 2008/615/SVV. V tejto súvislosti tvoria všetky údaje o DNA, ktoré majú k dispozícii orgány presadzovania práva Spojeného kráľovstva, súčasť zdielateľného súboru údajov podľa prumského rozhodnutia, ktorý bol sprístupnený orgánom presadzovania práva členských štátov, a to pri plnom dodržiavaní zásady dostupnosti. Zásada dostupnosti sa dodržiava aj v súvislosti s daktyloskopickými údajmi. Z výmeny biometrických údajov so Spojeným kráľovstvom nie sú vylúčené žiadne daktyloskopické údaje.
                  
               
                     (11)
                  
                  
                     Na účely automatizovaného vyhľadávania daktyloskopických údajov by preto Spojené kráľovstvo malo byť oprávnené prijímať a poskytovať osobné údaje podľa článku 9 rozhodnutia 2008/615/SVV.
                  
               
                     (12)
                  
                  
                     V článku 33 rozhodnutia 2008/615/SVV sa Rade udeľujú vykonávacie právomoci s cieľom prijať opatrenia potrebné na vykonávanie uvedeného rozhodnutia, najmä pokiaľ ide o prijímanie a poskytovanie osobných údajov podľa uvedeného rozhodnutia.
                  
               
                     (13)
                  
                  
                     Keďže sa splnili podmienky na uplatnenie takýchto vykonávacích právomocí a dodržal sa príslušný postup, malo by sa prijať vykonávacie rozhodnutie o začatí automatizovanej výmeny daktyloskopických údajov v Spojenom kráľovstve s cieľom umožniť Spojenému kráľovstvu, aby prijímal a poskytoval osobné údaje podľa článku 9 rozhodnutia 2008/615/SVV.
                  
               
                     (14)
                  
                  
                     Dánsko a Írsko sú viazané rozhodnutím 2008/615/SVV, a preto sa zúčastňujú na prijatí a uplatňovaní tohto rozhodnutia, ktorým sa vykonáva rozhodnutie 2008/615/SVV.
                  
               
                     (15)
                  
                  
                     Podľa Dohody o vystúpení Spojeného kráľovstva Veľkej Británie a Severného Írska z Európskej únie a z Európskeho spoločenstva pre atómovú energiu (5) právo Únie sa uplatňuje na Spojené kráľovstvo a v Spojenom kráľovstve do konca prechodného obdobia. Spojené kráľovstvo je viazané rozhodnutím 2008/615/SVV, a preto sa zúčastňuje na uplatňovaní tohto rozhodnutia, ktorým sa vykonáva rozhodnutie 2008/615/SVV,
                  
               PRIJALA TOTO ROZHODNUTIE:
         
            Článok 1
            Na účely automatizovaného vyhľadávania daktyloskopických údajov je Spojené kráľovstvo oprávnené prijímať a poskytovať osobné údaje podľa článku 9 rozhodnutia 2008/615/SVV od 11. augusta 2020 a v súlade s uvedeným rozhodnutím.
         
         
            Článok 2
            Toto rozhodnutie nadobúda účinnosť dňom nasledujúcim po jeho uverejnení v Úradnom vestníku Európskej únie.
            Toto rozhodnutie sa uplatňuje v súlade so zmluvami.
         
         
            V Bruseli 6. augusta 2020
            
               
                  Za Radu
               
               
                  predseda
               
               M. ROTH
            
         
         
            (1)  Ú. v. EÚ L 210, 6.8.2008, s. 1.
         
            (2)  Stanovisko z 13. mája 2020 (zatiaľ neuverejnené v úradnom vestníku).
         
            (3)  Rozhodnutie Rady 2008/616/SVV z 23. júna 2008 o vykonávaní rozhodnutia 2008/615/SVV o zintenzívnení cezhraničnej spolupráce, najmä v boji proti terorizmu a cezhraničnej trestnej činnosti (Ú. v. EÚ L 210, 6.8.2008, s. 12).
         
            (4)  Vykonávacie rozhodnutie Rady (EÚ) 2019/968 zo 6. júna 2019 o začatí automatizovanej výmeny údajov o DNA v Spojenom kráľovstve (Ú. v. EÚ L 156, 13.6.2019, s. 8).
         
            (5)  Ú. v. EÚ L 29, 31.1.2020, s. 7.